రౌడీ ఫెలో (2014 సినిమా)

రౌడీ ఫెలో 2014  లో పొలిటికల్ యాక్షన్ డ్రామా నేపథ్యంలో విడుదలైన తెలుగు చలనచిత్రం. ఈ చిత్రాన్ని మూవీమిల్స్ & సినిమా 5 పతాకంపై టి. ప్రకాష్ రెడ్డి నిర్మించాడు. కృష్ణ చైతన్య ఈ చిత్రానికి దర్శకత్వం వహించాడు. ఈ చిత్రంలో నారా రోహిత్, విశాఖ సింగ్ ప్రధాన పాత్రలని పోషించగా రావు రమేశ్, పరుచూరి వెంకటేశ్వరరావు, పోసాని కృష్ణ మురళి, సుప్రీత్, ప్రవీణ్, ఆహుతి ప్రసాద్, మధునందన్ తదితరులు నటించారు. ఈ చిత్రానికి సన్నీ ఎం.ఆర్ సంగీతాన్ని అందించగా, అరవిందన్ పి. గాందీ ఛాయాగ్రాహకుడిగా పనిచేసాడు. ఈ చిత్రం 21 నవంబర్ 2014న విడుదలయ్యింది.

 నటీనటులు 

నారా రోహిత్ (రానా ప్రతాప్ జయదేవ్)
విశాఖ సింగ్ (మేఘ)
రావు రమేశ్ (అసురఘన దుర్గ ప్రసాద్)
పరుచూరి వెంకటేశ్వరరావు (హెడ్ కానిస్టేబుల్)
పోసాని కృష్ణ మురళి (సిల్క్ బాబు)
సుప్రీత్ (టిట్లా)
ప్రవీణ్ (కానిస్టేబుల్ రెడ్డి)
ఆహుతి ప్రసాద్ (మేఘ తండ్రి & ఏసీపి)
మధునందన్ (బాబీ)
గొల్లపూడి మారుతీరావు
పృథ్వీరాజ్
తాళ్ళూరి రామేశ్వరి
అజయ్
సత్య (గవాస్కర్)
లాల్

కథ
మూడేళ్ళ క్రితం విదేశాలకు వెళ్ళి కోట్లు సంపాదించి... ఇండియాకు తిరిగొస్తాడు రానా ప్రతాప్ జయదేవ్. ఇగోకి బానిస అయిన ఈ కుర్రాడికి ఊహించని విధంగా ఎస్.పి.తో గొడవౌతుంది. తన కాలర్ పట్టుకున్న ఆ ఎస్.పి.కి బుద్ధి చెప్పాలని... యాభై లక్షలు లంచం ఇచ్చి... ఎస్.ఐ. పోస్టును కొనేస్తాడు. అనుకోకుండా పక్క జిల్లాలో పోస్టింగ్ వచ్చిందని తెలిసి... అక్కడ అల్లరి చేసి... పశ్చిమ గోదావరిలో పోస్టింగ్ వేయించుకుంటాడు. ఆ పనిలోనే ఎస్.పి. కూతురు మేఘకు లైన్ వేస్తాడీ ఇగోయిస్టిక్ పోలీస్ ఆఫీసర్! అయితే... కాబోయే మామగారు కాబట్టి ఎస్.పి.తో వైరాన్ని వదులుకుంటాడు. సరిగ్గా అదే సమయంలో అతనికి అసురగణం దుర్గాప్రసాద్‌తో ఇగో ప్రాబ్లమ్ తలెత్తుతుంది. అంతే... ముందుగా ఈ పార్లమెంటేరియన్ పని పట్టాలనే నిర్ణయానికి వస్తాడు. కేంద్రమంత్రి పదవి చేజారిపోయిందనే అక్కసుతో ఉన్న దుర్గాప్రసాద్‌కు, కొల్లేరు ప్రాంతాన్ని  కాపాడాలనుకున్న రానా ప్రతాప్ జయదేవ్‌కు మధ్య ఎలాంటి పోరు జరిగిందన్నదే మిగతా సినిమా!

 పాటల పట్టిక 

ఈ చిత్ర సంగీతాన్ని 16 సెప్టెంబర్ 2014 నాడు నారా చంద్రబాబు నాయుడు చేతులమీదుగా విడుదల చేసారు. సన్నీ ఎమ్.ఆర్ సంగీతాన్ని అందించాడు

స్పందనలు
 నారా రోహిత్ బాగానే చేశాడు. అయితే బాడీలో ఉండాల్సిన ఫెక్సిబిలిటీ ఏ మాత్రం లేదు! ఈ విషయంలో కాస్తంత జాగ్రత్త పడితే ఇంకాస్త బాగుండేది! హీరోయిన్ విశాఖా సింగ్‌ది అంతగా ప్రాధాన్యం లేని పాత్ర. సన్నీ ఎం.ఆర్. అందించిన సంగీతం, ఓం సినిమాటోగ్రఫీ సన్నివేశాలను ఎలివేట్ చేశాయి.  మాటలు ఫిలసాఫికల్ గా బాగున్నాయి. అయితే చాలా సందర్భాలలో సన్నివేశాన్ని ఇవి డామినేట్ చేశాయి. కథ బాగానే ఉన్నా..  దానిని తెర మీద ప్రెజెంట్ చేసే విషయంలో జాగ్రత్త తీసుకోక పోవడంతో సినిమా స్లోగా భారంగా నడుస్తున్నట్లనిపిస్తుంది. ఈ విషయంలో కేర్ తీసుకుని ఉంటే మంచి సినిమా అయిఉండేది. - వడ్డి ఓంప్రకాశ్ నారాయణ్, ఫిల్మ్ జర్నలిస్ట్

 మూలాలు  

వర్గం:2014 తెలుగు సినిమాలు
వర్గం:పోసాని కృష్ణ మురళి సినిమాలు
వర్గం:ఆహుతి ప్రసాద్ నటించిన చిత్రాలు
వర్గం:గొల్లపూడి మారుతీరావు చిత్రాలు